Lafenis | Tannie Frannie
10 Woensdag Jul 2019
wanneer hulle deur ‘n dorre laagte trek… (Psalm 84: 6-7)
Hierdie winter kry ek swaar, die koue sit in my gebeendere vas. Ek probeer heeltyd om my twee kleinkindertjies na wie ek soggens deur die wintervakansie moet omsien, warm aangetrek te hou, tot groot onvergenoegdheid van die warmbloedige skepseltjies. Juniemaand het hulle albei griep gekry en ouma steek by hulle aan, ten spyte van my griepinspuiting. Gelukkig kry ek dit in ‘n ligte graad, danksy my griepinspuiting. Maar ‘n maand later hoes ek nog steeds…
Toe woon ek die VONKK-vergadering by (ek het julle al van VONKK vertel) en my verdorde siel juig oor die lafenis van ‘n musiekfontein. Eintlik is ek ‘n buitestander – daar om na spelling, sinsbou, kommas en punte om te sien. Die ander mense om die mooi ou houttafel is digters en begaafde musici: komponiste, orreliste/klavierspelers, koorleiers en sangers.
Elke nuwe lied wat voorgelê word, word eers gesing. Ek verstom my aan die manier waarop die begeleiers mekaar afwissel – skynbaar op aanvoeling, want dan gaan sit die een voor die klavier, dan weer die ander. Die note drup vloeiend soos water uit hulle vingers en ons sing die een na die ander vers. Ek is skoon spyt as ons ‘n lied klaar deurgesing het, want die liewe vrou langs my harmonieer aangrypend mooi met haar ryk altstem en oorkant my sit ‘n jongman met die stem van ‘n engel. Die oorheersende ervaring is dié van absolute goedheid – toegewyde mense wat hulle talent aan die voete van hulle Heer kom lê.
Dankie, my Vader, vir hierdie wonderlike ervaring…
7 thoughts on “Lafenis”
Julie 10, 2019 om 10:46 nm
Dit is goed om te hoor dat jy jou “koue winter” lyf blootgestel het aan die heerlike samesyn met die spontaan saam singende en geinspireerde mens. Voedsel vir die siel. Dankie vir die koppie tee wat ek weer saam met jou kon drink, dit was heerlik. (daardie hoes is n verpesting. Hul praat hier van 100 dae hoes!)
Julie 11, 2019 om 6:18 vm
Dit klink na warm pret
Julie 11, 2019 om 8:20 vm
Oe! Dis die regte medisyne vir die winter koue!
Julie 11, 2019 om 10:18 vm
Jy bly maar net vir my ń voorbeeld van ń pragtige mens, Frannie. Mag daar nog baie sulke lafenisse oor jou pad kom.
Julie 11, 2019 om 10:29 vm
Julie 17, 2019 om 9:17 vm
Ek stem saam met Una. Ek is ‘n week laat en hoop jy is nou gesond.
Julie 17, 2019 om 4:38 nm
Dankie, Kameel, ja ek het uiteindelik ophou hoes 😀